b"\n_START_ARTICLE_\nAn\xc5\xa1liusas\n_START_PARAGRAPH_\nAn\xc5\xa1liusas (vok. Anschluss, Anschlu\xc3\x9f\xc2\xa0'prijungimas')\xc2\xa0\xe2\x80\x93 1938\xc2\xa0m. kovo 12 d. \xc4\xafvykdytas neteis\xc4\x97tas (tai pa\xc5\xbeeid\xc4\x97 Versalio taikos sutart\xc4\xaf) Austrijos prijungimas prie nacistin\xc4\x97s Vokietijos. Vakar\xc5\xb3 valstyb\xc4\x97s, ypa\xc4\x8d Jungtin\xc4\x97 Karalyst\xc4\x97 ir Pranc\xc5\xabzija laik\xc4\x97si nuolaid\xc5\xbeiavimo politikos, o Jungtin\xc4\x97s Amerikos Valstijos laik\xc4\x97si nesiki\xc5\xa1imo politikos._NEWLINE_Keli metai iki an\xc5\xa1liuso vyko stiprus Vokietijos spaudimas Austrijai. Adolfas Hitleris vykd\xc4\x97 vadinam\xc4\x85j\xc4\x85 \xe2\x80\x9eSugr\xc4\xaf\xc5\xbeimo \xc4\xaf reich\xc4\x85\xe2\x80\x9c (Heim ins Reich) politik\xc4\x85, kuriai pritar\xc4\x97 dalis austr\xc5\xb3 bei r\xc4\x97m\xc4\x97 Austrijos Nacionalsocialist\xc5\xb3 partij\xc4\x85.\n_START_SECTION_\nSituacija iki an\xc5\xa1liuso (1918\xe2\x80\x931938\xc2\xa0m.)\n_START_PARAGRAPH_\nPasibaigus Pirmajam Pasauliniam karui, Pary\xc5\xbeiaus taikos konferencijoje buvo sprend\xc5\xbeiamas tolesnis Europos likimas. Visi\xc5\xa1kai sutriu\xc5\xa1kinta Vokietija bei jos s\xc4\x85jungininkai buvo paskelbti vieninteliais karo kaltininkais._NEWLINE_Taikos konferencijoje nuspr\xc4\x99sta panaikinti Vokietijos imperij\xc4\x85 bei Austrijos-Vengrijos valstyb\xc4\x99, kurios slavi\xc5\xa1kosios \xc5\xbeem\xc4\x97s buvo atiduotos naujai susik\xc5\xabrusioms Lenkijai ir \xc4\x8cekoslovakijai, o Piet\xc5\xb3 Europoje tur\xc4\x97ta slavi\xc5\xa1ka teritorija \xc4\xaftraukta \xc4\xaf Jugoslavijos sud\xc4\x97t\xc4\xaf. Likusios \xc5\xbeem\xc4\x97s\xc2\xa0\xe2\x80\x93 pati Austrija ir Vengrija buvo atskirtos, u\xc5\xbedraud\xc5\xbeiant v\xc4\x97l susivienyti \xc4\xaf bendr\xc4\x85 valstyb\xc4\x99. Voki\xc5\xa1kajai Austrijai (voki\xc5\xa1kai kalban\xc4\x8di\xc5\xb3 austr\xc5\xb3 etnin\xc4\x97s \xc5\xbeem\xc4\x97s), kuri\xc4\x85 sudar\xc4\x97 didesnioji dalis naujai \xc4\xafkurtos Austrijos valstyb\xc4\x97s, buvo u\xc5\xbedrausta susijungti su Vokietija. Tai nul\xc4\x97m\xc4\x97 Pranc\xc5\xabzijos ir Did\xc5\xbeiosios Britanijos spaudimas, kadangi \xc5\xa1ios \xc5\xa1alys nenor\xc4\x97jo stiprios ir suvienytos Vokietijos._NEWLINE_1934\xc2\xa0m. Austrijoje buvo panaikinta demokratin\xc4\x97 santvarka ir \xc4\xafvestas autoritarinis T\xc4\x97vyn\xc4\x97s Fronto (Vaterl\xc3\xa4ndische Front) partijos, re\xc5\xbeimas, kuriam vadovavo Engelbertas Dolfusas (Engelbert Dollfu\xc3\x9f). T\xc4\x97vyn\xc4\x97s Fronto valdymas i\xc5\xa1 dalies pad\xc4\x97jo i\xc5\xa1vengti Austrijos nepriklausomyb\xc4\x97s panaikinimo, nes 1933\xc2\xa0m. \xc4\xaf vald\xc5\xbei\xc4\x85 at\xc4\x97jusio A. Hitlerio planuose buvo siekis sukurti vadinam\xc4\x85j\xc4\x85 Did\xc5\xbei\xc4\x85j\xc4\x85 Vokietij\xc4\x85, prie jos prijungiant Austrij\xc4\x85, kurioje atsirado nema\xc5\xbeai \xc5\xa1ios id\xc4\x97jos \xc5\xa1alinink\xc5\xb3. Kita vertus, Austrijoje ir E. Dolfusas tur\xc4\x97jo didel\xc4\xaf autoritet\xc4\x85._NEWLINE_1934\xc2\xa0m. mirus Dolfusui, situacija Austrijoje \xc4\x97m\xc4\x97 keistis. Vis daugiau austr\xc5\xb3 \xc4\x97m\xc4\x97 simpatizuoti nacizmui, kur\xc4\xaf reprezentavo galinga ir militarizuota A. Hitlerio Vokietija.\n_START_SECTION_\nAn\xc5\xa1liusas\n_START_PARAGRAPH_\nHitleris nor\xc4\x97jo suvienyti visas voki\xc5\xa1kai kalban\xc4\x8dias tautas \xc4\xaf vien\xc4\x85 valstyb\xc4\x99, ta\xc4\x8diau kartu bijojo Vakar\xc5\xb3 valstybi\xc5\xb3. Ta\xc4\x8diau Vakar\xc5\xb3 \xc5\xa1alys d\xc4\x97l Austrijos prijungimo prie Vokietijos nenor\xc4\x97jo prad\xc4\x97ti karo ir siunt\xc4\x97 tik protesto notas. Hitleris nusprend\xc4\x97, kad laikas prijungti Austrij\xc4\x85 prie Tre\xc4\x8diojo Reicho at\xc4\x97jo.\n_START_SECTION_\nPersp\xc4\x97jimai ir grasinimai\n_START_PARAGRAPH_\nHitleris buvo gerai informuotas apie vyravusius Austrijos gyventoj\xc5\xb3 nuotaikas ir vis labiau plintant\xc4\xaf provoki\xc5\xa1kum\xc4\x85, kur\xc4\xaf ypatingai skatino aktyviai veikusios nacistin\xc4\x97s grupuot\xc4\x97s. Visgi, Hitleris nesiry\xc5\xbeo si\xc5\xb3sti \xc4\xaf Austrij\xc4\x85 kariuomen\xc4\x97s ir pasirodyti es\xc4\x85s agresorius. Tam reik\xc4\x97jo rimtos prie\xc5\xbeasties._NEWLINE_1938\xc2\xa0m. vasar\xc4\xaf Hitleris susitiko su Austrijos nacist\xc5\xb3 lyderiu Art\xc5\xabru Zeis-Inkvartu (Arthur Seyss-Inquart), kuriam pa\xc5\xbead\xc4\x97jo auk\xc5\xa1t\xc4\x85 post\xc4\x85 prijungtoje Austrijoje. Zeis-Inkvartas tur\xc4\x97jo vadovauti skland\xc5\xbeiam an\xc5\xa1liusui pa\xc4\x8dioje Austrijoje._NEWLINE_1938\xc2\xa0m. vasario 12 d. Hitleris jau kalb\xc4\x97josi su Austrijos kancleriu Kurtu \xc5\xa0u\xc5\xa1nigu, kuriam i\xc5\xa1d\xc4\x97st\xc4\x97 savo reikalavimus\xc2\xa0\xe2\x80\x93 i\xc5\xa1laisvinti visus \xc4\xafkalintus nacist\xc5\xb3 aktyvistus, legalizuoti partijas (tarp j\xc5\xb3 ir nacist\xc5\xb3), bei leisti joms dalyvauti Vyriausyb\xc4\x97s veikloje. Prie\xc5\xa1ingu atveju Hitleris pagrasino intervencija. \xc5\xa0u\xc5\xa1nigas sutiko su visais jo reikalavimais ir paskyr\xc4\x97 Zeis-Inkvart\xc4\x85 u\xc5\xbesienio reikal\xc5\xb3 ministru._NEWLINE_\xc5\xa0u\xc5\xa1nigas suprato, kad naujai paskirti ministrai pradeda veikti prie\xc5\xa1 j\xc4\xaf pat\xc4\xaf, tod\xc4\x97l tik\xc4\x97josi sukelti austr\xc5\xb3 patriotizmo bang\xc4\x85 kaip atsvar\xc4\x85 augan\xc4\x8diai Vokietijos \xc4\xaftakai \xc5\xa1alyje. Legalizuotos komunist\xc5\xb3 ir socialist\xc5\xb3 partij\xc5\xb3 nariai, suprasdami i\xc5\xa1 Vokietijos kylan\xc4\x8di\xc4\x85 gr\xc4\x97sm\xc4\x99, pa\xc5\xbead\xc4\x97jo param\xc4\x85 \xc5\xa0u\xc5\xa1nigo vyriausybei. Kairiosios partijos taip pat bijojo galimo susidorojimo su jomis po b\xc5\xabsimo naci\xc5\xb3 \xc4\xafvykdyto Austrijos prijungimo.\n_START_SECTION_\nReferendumo paskelbimas ir Hitlerio reakcija\n_START_PARAGRAPH_\n\xc5\xa0u\xc5\xa1nigas pasi\xc5\xabl\xc4\x97 plesbiscit\xc4\x85 Austrijos nepriklausomyb\xc4\x97s klausimu. 1938\xc2\xa0m. nacistai neb\xc5\xabt\xc5\xb3 jo laim\xc4\x97j\xc4\x99, nes visus balsus tur\xc4\x97jo skai\xc4\x8diuoti tik \xc5\xa0u\xc5\xa1nigo partijos nariai. Referendumas tur\xc4\x97jo \xc4\xafvykti 1938\xc2\xa0m. kovo 13 d. Su\xc5\xbeinoj\xc4\x99s apie tokius \xc5\xa0u\xc5\xa1nigo ketinimus, Hitleris kovo 11 d. i\xc5\xa1siunt\xc4\x97 jam ultimatum\xc4\x85, kuriame reikalavo at\xc5\xa1aukti referendum\xc4\x85, nes, es\xc4\x85, jo rezultat\xc5\xb3 Vokietijos vald\xc5\xbeia vis vien nepripa\xc5\xbeins. Ultimatume taip pat buvo reikalaujama vis\xc4\x85 vald\xc5\xbei\xc4\x85 perduoti Austrijos naciams arba ruo\xc5\xa1tis greitai Vokietijos invazijai._NEWLINE_Tuo pat metu Vokietijos propagandos ministras Jozefas Gebelsas (Joseph Goebbels) liep\xc4\x97 spaudoje paskelbti fiktyvius straipsnius, es\xc4\x85 Austrija yra ant pilietinio karo ribos ir patys austrai \xc5\xa1aukiasi Vermachto paramos. \xc5\xbdiniasklaidos priemon\xc4\x97s skelb\xc4\x97, kad vokie\xc4\x8di\xc5\xb3 dalini\xc5\xb3 pra\xc5\xa1oma atstatyti tvark\xc4\x85 ir ramyb\xc4\x99._NEWLINE_Hitlerio ultimatumui priimti ar atmesti buvo skirtos vos dvi valandos. Ta\xc4\x8diau Hitleris nurod\xc4\x97, kad jau i\xc5\xa1siunt\xc4\x97 kariuomen\xc4\x97s dalinius \xc4\xaf Austrij\xc4\x85, nesvarbu, ar \xc5\xa0u\xc5\xa1nigas priims ultimatum\xc4\x85, ar ne._NEWLINE_Suprasdamas, kad nei i\xc5\xa1 Pranc\xc5\xabzijos, nei i\xc5\xa1 Jungtin\xc4\x97s Karalyst\xc4\x97s paramos nesulauks, 1938\xc2\xa0m. kovo 11 d. vakar\xc4\x85 \xc5\xa0u\xc5\xa1nigas atsistatydino i\xc5\xa1 valstyb\xc4\x97s kanclerio pareig\xc5\xb3. Jis parei\xc5\xa1k\xc4\x97 sutink\xc4\x85s su vokie\xc4\x8di\xc5\xb3 reikalavimais, siekdamas i\xc5\xa1vengti galim\xc5\xb3 masini\xc5\xb3 austr\xc5\xb3 \xc5\xbeudyni\xc5\xb3. Austrijos prezidentas Vilhelmas Miklas t\xc4\x85 pa\xc4\x8di\xc4\x85 dien\xc4\x85 Zeis-Inkvart\xc4\x85 patvirtino naujuoju Austrijos kancleriu.\n_START_SECTION_\nMilitaristinis an\xc5\xa1liusas\n_START_PARAGRAPH_\nNors Austrijoje vald\xc5\xbei\xc4\x85 ir per\xc4\x97m\xc4\x97 nacistas Zeis-Inkvartas, Vermachto daliniai buvo prad\xc4\x97ti \xc4\xafvesti \xc4\xaf \xc5\xa1alies teritorij\xc4\x85. Paj\xc4\x97g\xc5\xb3 \xc4\xafvedimas patvirtino fakt\xc4\x85, kad Austrija tapo nacistine \xc5\xa1alimi, \xc4\xaftraukta \xc4\xaf Tre\xc4\x8di\xc4\x85j\xc4\xaf Reich\xc4\x85._NEWLINE_1938\xc2\xa0m. kovo 12 d. a\xc5\xa1tuntoji Vermachto armija per\xc5\xbeeng\xc4\x97 Austrijos\xe2\x80\x93Vokietijos sien\xc4\x85. Jokio pasiprie\xc5\xa1inimo i\xc5\xa1 austr\xc5\xb3 pus\xc4\x97s nebuvo sulaukta, prie\xc5\xa1ingai, Vermachtas sutiktas su g\xc4\x97l\xc4\x97mis ir nacistiniais \xe2\x80\x9eHeil Hitler\xe2\x80\x9c \xc5\xa1\xc5\xabkiais. T\xc4\x85 pa\xc4\x8di\xc4\x85 dien\xc4\x85 pats Hitleris atvyko \xc4\xaf Austrij\xc4\x85 ir Linco rotu\xc5\xa1\xc4\x97s aik\xc5\xa1t\xc4\x97je pasak\xc4\x97 kalb\xc4\x85._NEWLINE_1938\xc2\xa0m. baland\xc5\xbeio 10 d. naci\xc5\xb3 naujai su\xc5\xa1auktame referendume, kuris tur\xc4\x97jo \xe2\x80\x9enuspr\xc4\x99sti\xe2\x80\x9c, ar Austrijai jungtis su Vokietija, oficialiais duomenimis, an\xc5\xa1liusui pritar\xc4\x97 99,73\xc2\xa0% vis\xc5\xb3 balsavusi\xc5\xb3j\xc5\xb3. Referendumo metu vykdyta grie\xc5\xbeta kontrol\xc4\x97, visi nepalankiai naciams nusiteik\xc4\x99 gyventojai buvo are\xc5\xa1tuojami, jiems buvo trukdoma dalyvauti ir balsuoti._NEWLINE_Austrija paskelbta Tre\xc4\x8diojo Reicho provincijos Ostmarko dalimi, o Zeis-Inkvartas paskelbtas gubernatoriumi. Tais pa\xc4\x8diais metais prad\xc4\x97tas vykdyti masinis teroras prie\xc5\xa1 \xc5\xbeydus ir komunistus, panaikinta Austrijos konstitucija ir \xc4\xafvesti Vokietijos \xc4\xafstatymai.\n_START_SECTION_\nAn\xc5\xa1liuso pasekm\xc4\x97s\n_START_PARAGRAPH_\nAn\xc5\xa1liusas \xc4\xafvyko be jokio Taut\xc5\xb3 S\xc4\x85jungos prie\xc5\xa1taravimo. S\xc4\x97kminga operacija, sulau\xc5\xbeiusi Versalio taikos sutart\xc4\xaf, paskatino Hitler\xc4\xaf tolimesnei ekspansijai \xc4\xaf Rytus, mat jis galutinai suvok\xc4\x97, kad gali manipuliuoti britais ir pranc\xc5\xabzais, g\xc4\x85sdindamas juos nauju karu, kurio jie nor\xc4\x97jo i\xc5\xa1vengti bet kokia kaina._NEWLINE_Austrijoje 1938\xc2\xa0m. gyveno 6 milijonai \xc5\xbemoni\xc5\xb3. Vokietija pasipild\xc4\x97 Austrijos naudingaisiais i\xc5\xa1tekliais, pramon\xc4\x97s \xc4\xafmon\xc4\x97mis ir kvalifikuota darbo j\xc4\x97ga._NEWLINE_Austrija buvo i\xc5\xa1vaduota tik 1945\xc2\xa0m., o faktin\xc4\xaf suverenitet\xc4\x85 atgavo tik po de\xc5\xa1imties met\xc5\xb3.\n_START_SECTION_\nAukos teorija\n_START_PARAGRAPH_\nPo Antrojo pasaulinio karo pabaigos austrai teigia tap\xc4\x99 pirmosiomis nacizmo aukomis, mat pati pirmoji Hitlerio invazija \xc4\xaf u\xc5\xbesien\xc4\xaf prasid\xc4\x97jo b\xc5\xabtent Austrijoje. Ta\xc4\x8diau sud\xc4\x97tinga vienareik\xc5\xa1mi\xc5\xa1kai remti \xc5\xa1i\xc4\x85 \xe2\x80\x9eaukos teorij\xc4\x85\xe2\x80\x9c. 1938\xc2\xa0m. an\xc5\xa1liuso metu dauguma austr\xc5\xb3 d\xc5\xbeiugiai sutiko susijungimo su Vokietija fakt\xc4\x85. Kita vertus, patriotinis austr\xc5\xb3 jud\xc4\x97jimas, nukreiptas prie\xc5\xa1 nacizm\xc4\x85, rodo egzistavus ir austr\xc5\xb3 rezistencijai._NEWLINE_Pagal tarpukario teis\xc4\x99 an\xc5\xa1liusas buvo neteis\xc4\x97tas veiksmas, nes jis prie\xc5\xa1taravo Vakar\xc5\xb3 Europos valstybi\xc5\xb3 po Pirmojo pasaulinio karo su Vokietija sudarytoms taikos sutartims."